Imtella' Awwissu 5, 2021 Fl-aħħar sigħat, l-uffiċjali tal-inforzar tad-Dwana kkonfiskaw 268 pakkett ta' tabakk (chewing tabacco) li jiżnu 237 kilo minn żewġt iħwienet fl-Imsida u ieħor f'Ta' Xbiex wara spezzjonijiet li saru f'għadd ta' ħwienet fl-inħawi. Fi stqarrija, id-Dwana qalet dan it-tip ta' tabakk li ma jitpejjipx huwa pprojbit f'Malta u f'ħafna mill-pajjiżi membri tal-Unjoni Ewropea. Id-Dwana qalet li l-liġi f'Malta tagħmilha illegali li persuna timporta, timmanifattura, tipprepara, taħżen, tbigħ jew tissupplixxi dan ix-xorta ta' tabakk li huwa intiż biex jinxtamm jew jiġi kkunsmat fil-ħalq Fi spezzjoni separata, l-uffiċjali tad-Dwana kkonfiskaw tliet kilogrammi oħra ta' chewing tobacco minn ħanut tal-ħaxix f'Ħal Luqa flimkien ma' sigaretti tal-kuntrabandu u xorb alkoħoliku.